Broj: 711-I-1074-P-307-19/20-07-8

Zagreb, 2. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnice Kolinde Grabar-Kitarović, Predsjednice Republike Hrvatske do 18. veljače 2020.g.,** na 90. sjednici, održanoj 2. srpnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Kolinde Grabar-Kitarović, Predsjednice Republike Hrvatske do 18. veljače 2020.g, povodom navoda iz prijave zaprimljene** **pod brojem: 711-U-3544-P-307/19-01-1 dana 17. listopada 2019.g te dopune navedene prijave od 15. studenoga 2019.g., o neadekvatnoj organizaciji Ureda Predsjednice Republike Hrvatske te dodjeljivanju financijskih sredstava pojedinim nedovoljno kvalitetnim prjektima, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a.**

Obrazloženje

Protiv dužnosnice Kolinde Grabar-Kitarović, Predsjednice Republike Hrvatske, podnesena je dana 17. listopada 2019.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-3544-P-307/19-01-1 te je povodom iste otvoren predmet broj: P-307/19. Dana 15. studenoga 2019.g. Povjerenstvo je pod brojem: 711-U-3848-P-307/19-03-1 zaprimilo dopunu navedene prijave.

U predmetnoj prijavi i dopuni prijave u bitnome se ukazuje na nezakonito otpuštanje radnika devedesetih godina te niz radnih sporova i kaznenih postupaka koji su, prema ocjeni podnositelja prijave, zbog propusta sudaca, vođeni na njegovu štetu. U odnosu na dužnosnicu Kolindu Grabar-Kitarović podnositelj prijave navodi da mu dana 5. rujna 2019.g. nije omogućena osobna predaja dokumentacije u Uredu predsjednice Republike Hrvatske, već je dokumentaciju morao slati poštom što mu je uzrokovalo dodatne troškove. Podnositelj prijave navedeno ocjenjuje „neprihvatljivim i štetnim za narod Republike Hrvatske.“ U prijavi se nadalje navodi da Predsjednica Republike Hrvatske, nakon zaprimanja dokumentacije, nije poduzela potrebne radnje kako bi otklonila učinjene propuste prema podnositelju prijave, a vezano za povredu njegovih radnih prava.

Podnositelj prijave također ukazuje da je Kolinda Grabar-Kitarović u svoj ured imenovala nekompetentne osobe koje su donosile nekvalitetne odluke, što je dovelo do loše organizacije ureda i nekvalitetnog usmjeravanje novca poreznih obveznika, uslijed čega je Udruga diskriminiranih i nezadovoljnih građana Republike Hrvatske brisana iz Registra udruga, a sredstva planirana za navedenu udrugu preusmjerena su onima koji ih nisu zaradili.

U prijavi se još napominje da je dužnosnica Kolinda Grabar-Kitarović takvom organizacijom ureda dovela do omalovažavanja stručnog rada u Republici Hrvatskoj zbog čega mladi odlaze iz države, a starijima se osporava stručnost, iskustvo i kompetencije.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 1. ZSSI-a propisano je da je Predsjednik Republike Hrvatske dužnosnik u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da je Kolinda Grabar-Kitarović obnašala dužnost Predsjednice Republike Hrvatske od 19. veljače 2015. do 18. veljače 2020.g. te je stoga povodom obnašanja navedene dužnosti obvezna postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 5. ZSSI-a propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo obrazlaže da sadržaj zaprimljene prijave i dopune prijave ne upućuje na postojanje privatnog interesa dužnosnice Kolinde Grabar-Kitarović koji bi mogao utjecati na nepristranost navedene dužnosnice u obnašanju dužnosti Predsjednice Republike Hrvatske. Naime, u prijavi se ne navode okolnosti iz kojih bi proizlazila bilo kakva interesna povezanost dužnosnice s podnositeljem prijave, a povodom koje bi dužnosnica bila nepristrana prilikom donošenja odluka koje se odnose na podnositelja, niti se navode konkretna postupanja dužnosnice Kolinde Grabar-Kitarović iz kojih bi proizlazila moguća povrede odredbi ZSSI-a.

Ukazuje se kako u nadležnosti Povjerenstva nije preispitivnje zakonitosti pojedinačnih odluka tijela javne vlasti, s obzirom da je ocjena zakonitosti pojedinačne odluke kojom je javnopravno tijelo odlučilo o pravu, obvezi ili pravnom interesu stranke u nadležnosti upravnih sudova, dok je Povjerenstvo tijelo koje može preispitivati ulogu dužnosnika u postupcima koje provodi tijelo javne vlasti samo ako postoje okolnosti koje upućuju na moguće povredu odredbi ZSSI-a. Također organizacija ureda tijela javne vlasti nije u nadležnosti ovog Povjerenstva.

Slijedom svega navedenog, s obzirom da Povjerenstvo nije steklo saznanja koja bi upućivala na moguću povredu odredbi ZSSI-a od strane dužnosnice Kolinde Grabar-Kitarović, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Kolinda Grabar-Kitarović, osobna dostava
2. Podnositelj prijave, osobna dostava
3. Objava na internetskoj stranici Povjerenstva
4. Pismohrana